Diari Oficial de la Generalitat Valenciana


Sumari del DOGV 5679, del 14-01-2008 (2008/86)

ORDE de 28 de desembre de 2007, de la Conselleria d'Indústria, Comerç i Innovació, per la qual es convoquen huit beques per a postgraduats per a completar la formació pràctica en matèria de consum, per a l'exercici 2008.
----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5679

Data del DOGV
:   14-01-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/86


Data del document
:   28-12-2007

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * assignació per estudis
    * ajuda pública
    * protecció del consumidor
    * ensenyament superior
    * consum
    * suport econòmic
    * professió administrativa

ORDE de 28 de desembre de 2007, de la Conselleria d'Indústria, Comerç i Innovació, per la qual es convoquen huit beques per a postgraduats per a completar la formació pràctica en matèria de consum, per a l'exercici 2008. [2008/86]  
En el marc de la política dirigida a l'especialització de llicenciats universitaris i amb la finalitat de contribuir a la formació d'especialistes en matèria de consum, a proposta de la Direcció General de Comerç i Consum, la conselleria d'Indústria, Comerç i Innovació convoca huit beques per a postgraduats, dins de l'àmbit de l'administració pública valenciana.  
S'assenyala, en virtut del que establix l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, que la present convocatòria d'ajudes no necessita ser notificada o comunicada a la Comissió Europea per no reunir tots els requisits de l'apartat 1 de l'article 87 del Tractat CE, ja que les subvencions que es concedisquen en cap cas finançaran activitats econòmiques.  
En virtut de les facultats que m'atorguen l'article 28 de la Llei 5/1983, de 30 de desembre, del Consell, i l'article 4 del Decret 108/1992, de 6 de juliol, del Govern Valencià, pel qual es regula la concessió de beques,  
ORDENE  
Article 1. Objecte de la convocatòria  
1. L'objecte de la present orde és convocar huit beques per a postgraduats en la llicenciatura de Dret, a fi de completar la formació pràctica en matèria de consum dins de l'àmbit competencial de la Generalitat. Una de les beques es desenvoluparà a Castelló, dues a Alacant i la resta a València.  
2. El règim de les beques s'aplicarà tal com es determina en els articles següents i en el Decret 108/1992, de 6 de juliol, del Govern Valencià.  
Article 2. Requisits dels sol·licitants  
Podran optar a la concessió d'estes beques les persones que reunisquen els següents requisits, quan acabe el termini de presentació de la sol·licitud:  
a) Nacionalitat espanyola o de qualsevol país membre de la Unió Europea.  
b) Títol de llicenciatura en Dret.   
c) No patir malaltia o discapacitat que impossibilite el compliment de les obligacions derivades de la concessió de la beca.  
Article 3. Presentació de sol·licituds i termini  
1. Les sol·licituds per a la concessió de les beques regulades en la present orde hauran de dirigir-se a la Direcció General de Comerç i Consum i es presentaran en l'imprés normalitzat en el Registre General de la conselleria d'Indústria, Comerç i Innovació, situat al carrer Colom, número 32, codi postal 46121 de València, o mitjançant qualssevol altra de les formes previstes en l'article 38.4 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.  
2. Les sol·licituds hauran d'anar acompanyades de la documentació següent:  
a) Fotocòpia compulsada del DNI o document equivalent en el cas de nacionals d'altres països membres de la Unió Europea.  
b) Currículum del sol·licitant.  
c) Certificat de l'expedient acadèmic (original o fotocòpia compulsada) de l'aspirant, expedit pel centre on haja cursat els seus estudis, en què conste la nota mitjana obtinguda durant la carrera.  
d) Fotocòpies compulsades dels títols que acrediten els coneixements de valencià.  
e) Fotocòpies compulsades dels títols que acrediten els coneixements d'altres idiomes comunitaris.  
f) Qualssevol altres documents que acrediten la possessió d'altres títols o mèrits professionals o acadèmics que es desitge al·legar.  
g) Declaració responsable de no tenir concedida qualsevol altra beca o ajuda per a la mateixa o semblant activitat.  
h) Declaració responsable d'estar al corrent de les seues obligacions tributàries, fiscals i de la Seguretat Social. En cas de resultar proposat com a beneficiari, la presentació de la sol·licitud de la subvenció comportarà l'autorització a la conselleria d'Indústria, Comerç i Innovació perquè esta obtinga de forma directa, a través de certificats telemàtics, l'acreditació del compliment d'obligacions tributàries i davant de la Seguretat Social, en els termes que preveuen els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.   
No obstant això, el sol·licitant podrà denegar-ne expressament el consentiment i haurà d'aportar en este cas els certificats següents:  
- De l'Agència Estatal d'Administració Tributària, el certificat que acredite que el sol·licitant es troba al corrent de les seues obligacions tributàries.   
- De la Tresoreria General de la Seguretat Social, el certificat acreditatiu que el sol·licitant es troba al corrent en el compliment de les seues obligacions amb la Seguretat Social.  
- Dels serveis territorials de la conselleria d'Economia, Hisenda i Ocupació, el certificat acreditatiu que el sol·licitant no té deutes de naturalesa tributària amb la Generalitat.   
En este sentit, els certificats expedits per les administracions tributàries i per la Seguretat Social tindran validesa durant un termini de sis mesos des de la data de la seua expedició, d'acord amb el que establix l'article 23.3 del Reial Decret 887/2006, pel qual s'aprova el Reglament de la Llei 38/2003, General de Subvencions.  
i) Declaració responsable de no estar sotmés a les altres prohibicions per a obtenir la condició de beneficiari establides en l'article 13, apartat 2 de la Llei 38/2003, de 17 de novembre, General de Subvencions.  
j) Declaració responsable que acredite que el sol·licitant no és deutor de la Generalitat per reintegrament de subvencions.  
k) Declaració responsable de no patir malaltia o discapacitat que impedisca el compliment de les obligacions derivades de la concessió de la beca.  
l) Indicació de la ciutat on vol realitzar la formació (Alacant, Castelló o València), que tindrà caràcter vinculant per al procés de selecció.  
Tota la documentació que s'aporte consistirà en originals o fotocòpies compulsades. La documentació que no complisca este requisit i que siga necessària per a puntuar l'expedient personal del sol·licitant, no serà tinguda en compte.  
3. El termini de presentació de les sol·licituds serà de 15 dies hàbils, comptats des de l'endemà de la publicació d'esta orde en el Diari Oficial de la Comunitat Valenciana.  
Article 4. Import, durada i caràcter de les beques  
1. Les beques estaran dotades amb mil cent euros (1.100,00 €) mensuals cadascuna i es finançaran a càrrec dels pressupostos de la Generalitat per a l'any 2008. En aquells supòsits que impliquen una meritació econòmica del beneficiari inferior a la corresponent a un mes natural, la prestació econòmica serà proporcional al dit període. Als pagaments realitzats s'aplicaran les corresponents retencions previstes en la normativa vigent.  
2. El període de gaudi de la beca en l'exercici 2008 serà des de la data que s'indique en la resolució d'adjudicació de cadascuna, data que no podrà ser anterior a l'1 d'abril, i fins al 31 de desembre de l'any 2008, i es podrà prorrogar fins que el becari complete 12 mesos de gaudi de la beca, de conformitat amb el que disposa l'article 3 del Decret 108/1992, del Govern Valencià, i a condició que hi haja consignació pressupostària a este efecte en l'exercici de l'any 2009.   
3. La beca serà incompatible amb el gaudi de qualsevol altra beca o ajuda que pogueren concedir-se per la mateixa o semblant activitat. La infracció d'esta regla deixarà sense efecte la beca.  
4. La condició de becari no generarà cap relació laboral ni administrativa amb la Generalitat.  
Article 5. Pagament de la beca  
L'import de la beca es pagarà mensualment, després de la certificació prèvia de la Direcció General de Comerç i Consum, de la conselleria d'Indústria, Comerç i Innovació, del compliment de les obligacions del becari i dels objectius de l'ajuda.  
Article 6. Criteris d'adjudicació  
Per a la concessió de les beques i de conformitat amb el barem establit en l'annex de la present orde es valorarà:  
- El currículum acadèmic de l'aspirant.  
- Els coneixements de valencià homologats per la Junta Qualificadora de Coneixements de Valencià.  
- Els coneixements d'altres idiomes comunitaris, acreditats per les escoles oficials d'idiomes radicades al territori espanyol.  
- Haver cursat i superat l'assignatura de defensa i protecció dels consumidors.  
- L'experiència professional, així com els coneixements de consum i de l'administració autonòmica.  
Article 7. Estudi i avaluació de les sol·licituds  
1. Per a l'estudi i avaluació de les sol·licituds presentades es crea una Comissió Avaluadora, integrada pels membres següents:  
Titulars:  
President: el cap del Servei Territorial de Consum de València.  
Vocals: el cap del Servei Territorial de Consum d'Alacant.  
Secretari: el cap del Servei de Gestió Administrativa.  
Suplents:  
President: el cap del Servei de Suport i Defensa del Consumidor.  
Vocals: el cap de Secció del Servei Territorial de Consum de Castelló.  
Secretari: el cap de la Secció de Personal.  
2. L'avaluació s'efectuarà atenent els criteris previstos en l'article 6 de la present orde.  
3. El règim jurídic de la comissió és l'establit en el capítol II del títol II de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.  
4. Se citarà a l'entrevista els aspirants amb millor puntuació d'acord amb la distribució següent:  
- Les 15 persones amb millor puntuació dels sol·licitants per a les beques a Alacant.  
- Les 10 persones amb millor puntuació dels sol·licitants per a la beca a Castelló.  
- Les 20 persones amb millor puntuació dels sol·licitants per a les beques a València.  
Per al cas d'empats en els aspirants a l'entrevista, se citarà totes les persones que obtinguen la mateixa puntuació encara que se supere el nombre màxim de persones establides anteriorment.  
La data de l'entrevista es farà pública mitjançant un anunci al tauler de la conselleria d'Indústria, Comerç i Innovació (c/ Colom, 32, 46616 València) a la planta baixa, a partir del quinzé dia natural següent al de finalització del termini de presentació de sol·licituds.  
5. Les sol·licituds seran avaluades per la Comissió Avaluadora, que elaborarà les oportunes propostes en el termini de dos mesos des de la finalització del termini de presentació de sol·licituds fixat en l'orde.  
Article 8. Resolució de la convocatòria  
1. Avaluades les sol·licituds i a proposta de la Comissió Avaluadora prevista en l'article anterior, la consellera d'Indústria, Comerç i Innovació dictarà una resolució de concessió o denegació de les beques. En la resolució s'inclourà una relació comprensiva dels aspirants citats a l'entrevista que no resulten adjudicataris de les beques, ordenats d'acord amb la puntuació obtinguda per a cobrir, si és el cas, les vacants que puguen sorgir durant el període de gaudi d'estes.  
2. La resolució es notificarà als interessats en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. Les beques concedides seran publicades en el Diari Oficial de la Comunitat Valenciana amb indicació de convocatòria, programa i crèdit pressupostari a què s'imputen, beneficiari, quantitat concedida i finalitat o finalitats d'estes.  
4. El termini màxim per a resoldre les sol·licituds que es formulen per a la concessió de les beques serà de quatre mesos, comptats des de la data d'acabament del termini de presentació de sol·licituds fixat en esta orde. Transcorregut l'indicat termini sense que s'hi haja dictat una resolució expressa, s'entendrà desestimada la concessió de la beca en els termes que preveu l'article 44 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.  
5. Les resolucions a què es referixen els paràgrafs anteriors esgoten la via administrativa i contra estes podrà interposar-se recurs de reposició davant l'òrgan que va dictar l'acte, en el termini d'un mes comptat des de l'endemà de la notificació de la resolució corresponent, o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació de la resolució corresponent.  
Article 9. Obligacions dels becaris  
1. Seran obligacions dels becaris:  
a) Realitzar les pràctiques que se'ls encomanen des de la Direcció General de Comerç i Consum, a les ciutats d'Alacant, Castelló o València, amb el compromís d'acceptar i complir les normes establides en l'articulat d'esta convocatòria, les que s'especifiquen, si és el cas, en la resolució de concessió de la beca, i també les instruccions que, durant el període de vigència d'esta, reben de les persones designades per la Direcció General per a supervisar l'activitat dels becaris.  
b) Començar el gaudi de la beca dins del termini que s'hi assenyale i desenvolupar la seua tasca, sense que cap altre compromís impedisca o dificulte el compliment ininterromput de les obligacions contretes. S'entén que si no s'incorpora en la data establida en la resolució d'adjudicació de la beca es podrà considerar que hi renuncia.  
c) Realitzar les activitats que siguen necessàries per al compliment dels objectius previstos.  
d) Elaborar una memòria sobre els coneixements i les experiències obtinguts en finalitzar el període de gaudi.  
e) Subscriure una pòlissa d'assistència sanitària durant els mesos de duració de la beca o acreditar que es disposa de cobertura sanitària.  
f) Estar al corrent en el compliment de les seues obligacions tributàries i davant de la Seguretat Social, en els termes que preveuen els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions  
2. Les incidències que sorgisquen durant el període de gaudi de les beques seran resoltes en expedient contradictori, de conformitat amb l'article 9 del Decret 108/1992, del Govern Valencià, i estes es podran revocar quan no es realitze l'activitat que va motivar-ne la concessió, deixen de reunir-se els requisits que es van exigir per a la concessió o s'incomplisquen, sense causa que ho justifique, les condicions establides en la convocatòria.  
3. El beneficiari haurà de reintegrar, si és el cas, les quantitats percebudes fins al moment de la revocació administrativa de l'atorgament de la beca, així com els corresponents interessos de demora.  
DISPOSICIONS ADDICIONALS  
Primera  
1. La concessió de les ajudes previstes en esta orde estarà condicionada a l'existència de crèdit adequat i suficient per a això en els Pressupostos de la Generalitat per a l'exercici 2008.  
2. Per complir el que preveu l'article 47.11 del Text Refós de la Llei d'Hisenda Pública Valenciana i d'acord amb el que establisca la Llei de Pressupostos de la Generalitat per a l'any 2008, mitjançant orde de la conselleria d'Indústria, Comerç i Innovació es faran públiques les línies de crèdit i l'import global màxim destinats a la concessió de les beques previstes en la present disposició.  
Segona  
1. En el cas que els documents que han d'acompanyar la sol·licitud de concessió de les beques ja estigueren en poder de qualsevol òrgan de l'administració actuant, el sol·licitant podrà acollir-se al que establix l'article 35 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència on es presentaren, o si és el cas s'emeteren, i que no hagen transcorregut mes de cinc anys des de la finalització del procediment al qual corresponen.  
2. En els supòsits d'impossibilitat material d'obtenir el document, l'òrgan competent podrà requerir-ne al sol·licitant la presentació o, si de cas hi manca, l'acreditació per altres mitjans dels requisits a què fa referència el document.  
DISPOSICIONS FINALS  
Primera  
Es faculta el secretari autonòmic d'Indústria, Comerç i Innovació per a dictar les disposicions i adoptar les mesures que considere oportunes per al desplegament i l'aplicació del que disposa la present orde.  
Segona  
La present orde entrarà en vigor l'endemà de la seua publicació en el Diari Oficial de la Comunitat Valenciana  
València, 28 de desembre de 2007  
La consellera d'Indústria, Comerç i Innovació  
BELÉN JUSTE PICÓN  
ANNEX  
Barem  
La valoració dels candidats s'efectuarà segons el barem següent:  
1. Expedient acadèmic: fins un màxim de 4 punts, d'acord amb la nota mitjana obtinguda en l'expedient acadèmic segons l'escala següent:  
Nota mitjana de 7: 1 punt.  
Nota mitjana de 8: 2 punts.  
Nota mitjana de 9: 3 punts.  
Nota mitjana de 10: 4 punts.  
Les fraccions corresponents a les notes mitjanes s'arredoniran per excés en el cas que estes siguen superiors a 0,5.  
2. Coneixements de valencià: fins un màxim d'1 punt d'acord amb l'escala següent:  
Nivell oral: 0,25 punts.  
Nivell elemental: 0,50 punts.  
Nivell mitjà: 0,75 punts.  
Nivell superior: 1 punt.  
3. Coneixements d'altres idiomes comunitaris: 0,10 punts per cada curs superat, amb el màxim total d'1 punt per al conjunt d'idiomes acreditats.  
4. Assignatura de defensa i protecció dels consumidors: 1 punt.  
5. Entrevista: fins un màxim de 5 punts. En l'entrevista es valorarà l'experiència professional, així com els coneixements sobre consum i sobre l'administració autonòmica.